એ દરોડા પડ્યા તેને પણ એક અઠવાડિયું થવા આવ્યું છે. કોઈ નવા આંકડાં બહાર આવ્યા નથી. ખરેખર કેટલી સંપત્તિ, કેટલા દસ્તાવેજો, કેટલા રોકડા તેનો પાકો હિસાબ અપાયો નથી. અપાશે કે કેમ તે પણ ડાઉટફૂલ છે. ભૂતકાળના અનુભવો કહે છે કે રેઈડ પાછળ રાજકીય કારણો વધારે હોય છે. પનીરસેલ્વમ જયલલિતાની પસંદ હતા એટલે શશીકલાને ગમતા નહોતા. બીજી બાજુ પનીરસેલ્વમ શશીકલા જૂથને નારાજ કરીને ભાજપ સાથે બેસવાની હિંમત કરતા નહોતા. એ જ સમયગાળામાં શશીકલાએ નીમેલા મુખ્ય સચિવ રામ મોહન રાવના નિવાસસ્થાને પણ દરોડા પડ્યા. ડિસેમ્બર 2016ની એ વાત છે. તે દરોડા પડ્યા તે પછી પનીરસેલ્વમ શશીકલા સામે બળવો કરવાની તૈયારી કરવા લાગ્યા હતા. શશીકલાને ખ્યાલ આવી ગયો એટલે તેમણે પનીરસેલ્વમને જ હાંકી કાઢ્યા અને તેમની જગ્યાએ પોતે સીએમ બની જવા માગતા હતા. જોકે એ ખેલ લાંબો ના ચાલ્યો, કેમ કે ફરી એક વાર ફટાફટ તંત્રને કામે લગાડાયું અને શશીકલા સામેના કેસમાં આખરી ચૂકાદો આવી ગયો કે તેમણે ચાર વર્ષ જેલમાં જવું પડશે.